text: Rumænske tyve fanget i tysk G20-kontrol
  08 juli 2017 kl. 18.59
  
  Tre rumænske mænd blev stoppet i den tyske grænsekontrol i forbindelse med G20-topmødet i Hamborg. Det viste sig, at de havde bilen fuld af tyvekoster fra Danmark.
  Det var forbundspolitiet, som stod for den ekstra grænsekontrol på den tidligere hovedvej ved Handewitt.
  De tre mænd i bilen identificerede sig som rumænere. Betjentene bad om at kikke i varerummet på deres VW Sharan.
  Her stod syv nye cykler og en entreprenørmaskine af et kendt mærke. Mændene – to 27-årige og en 29-årig – kunne ikke forklare, hvor cykler og maskine stammede fra. De havde heller ikke kvitteringer på nogen af delene.
  Cykler og maskine blev beslaglagt. I løbet af aftenen blev det danske politi – Udlændingekontrolafdelingen i Padborg – kontaktet. Det blev konstateret, at mindst to af cyklerne er stjålet mellem onsdag og fredag i Danmark.
  De tre rumænere blev fængslet ved Amtsgericht Flensburg. Dansk politi har begæret de tre udleveret. Et ønske som statsadvokaten i Slesvig behandler.
  